Diari Oficial de la Generalitat Valenciana


Sumari del DOGV 2480, del 30-03-1995 (1995/834259)

REIAL DECRET 208/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de societats agràries de transformació.
--------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1995/02/10/208/dof/vci/html**

### Dades del document

Número de DOGV
:   2480

Data del DOGV
:   30-03-1995

Secció del DOGV
:   DISPOSICIONS GENERALS

Número del document
:   1995/834259


Data del document
:   10-02-1995

Organisme emissor
:   Presidència de la Generalitat

Tipus de document
:   Reial decret

Correcció d'errades

REIAL DECRET 208/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de societats agràries de transformació.   
La Constitució espanyola disposa en l'article 149.1.7 que les comunitats autònomes podran asumir competències en matèria d'agricultura i ramaderia, d'acord amb l'ordenació general de l'economia, i en l'article 149.1.13 es disposa que l'estat té la competència exclusiva sobre les bases i la coordinació de la planificació general de l'activitat econòmica.  
Per la seua banda, l'Estatut d'Autonomia de la Comunitat Valenciana estableix, en l'article 34.1.4, que correspon a la comunitat autònoma la competència exclusiva en matèria d'agricultura i ramaderia, d'acord amb les bases i l'ordenació de l'activitat econòmica general i la política monetària de l'estat, i en els termes del que es disposa en els articles 38, 131, i en els paràgrafs 11 i 13 de l'apartat 1 de l'article 149 de la Constitució.  
El Reial Decret 4.015/1982, de 29 de desembre, determina les normes i el procediment a que han d'ajustar-se els traspassos de funcions i serveis de l'estat a la Comunitat Valenciana.  
De conformitat amb el que es disposa en el reial decret esmentat, que també regula el funcionament de la Comissió Mixta de Transferències prevista en la disposició transitòria 4.ª de l'Estatut d'Autonomia de la Comunitat Valencia, aquesta comissió va prendre, en la reunió del dia 16 de gener de 1995, l'acord oportú, la virtualitat pràctica del qual exigeix que l'aprove el Govern mitjançant un reial decret.  
Per això i donant compliment al que es disposa en la disposició transitòria 4.ª de l'Estatut d'Autonomia de la Comunitat Valenciana, a proposta del ministre per a les Administracions Públiques i amb la deliberació prèvia del Consell de Ministres en la sessió del dia 10 de febrer de 1995,  
DECRETE  
Article primer  
Aprovar l'acord de la Comissió Mixta de Transferències Administració de l'Estat a la Comunitat Valenciana, prevista en la disposició transitòria 4.ª de l'Estatut d'Autonomia de la Comunitat Valenciana, pres en la reunió del dia 16 de gener de 1995, pel qual es traspassen a la Comunitat Valenciana les funcions i els serveis de l'administració de l'estat, i també els mitjans adscrits a aquests, en matèria de societats agràries de transformació.  
Article segon  
En conseqüència, queden traspassats a la Comunitat Valenciana les funcions i els serveis de l'administració de l'estat, com també els mitjans, el personal i els crèdits pressupostaris que figuren identificats en les llistes adjuntes a l'acord de la comissió mixta que figura com a annex d'aquest reial decret, en els termes i en les condicions que s'hi especifiquen.  
Article tercer  
Els traspassos a què fa referència aquest reial decret tindran efectivitat a partir del dia assenyalat en el mateix acord de la comissió mixta esmentada, sense perjudici que el Ministeri d'Agricultura, Pesca i Alimentació produïsca, fins a l'entrada en vigor d'aquest reial decret, si s'escau, els actes administratius que calga per al manteniment dels serveis en el mateix règim i nivell de funcionament que tingueren en el moment de la presa de l'acord.  
Article quart  
El Ministeri d'Economia i Hisenda donarà de baixa, en els conceptes pressupostaris corresponents, els crèdits pressupostaris que es detallen en la llista de l'apartat 2 de l'annex i els trasferirà als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada l'Oficina Pressupostària del Ministeri d'Agricultura, Pesca i Alimentació trameta al departament esmentat els respectius certificats de retenció de crèdit, a fi de donar compliment al que es disposa en la Llei 41/1994, de 30 de desembre, de Pressupostos Generals de l'Estat per a 1995.  
DISPOSICIó FINAL úNICA  
Aquest reial decret es publicarà alhora en el Butlletí Oficial de l'Estat i en el Diari Oficial de la Generalitat Valenciana i tindrà vigència des de l'endemà de la publicació.  
Madrid, 10 de febrer de 1995  
JOAN CARLES R.  
El ministre per a les Administracions Públiques  
JERóNIMO SAAVEDRA ACEVEDO  
ANNEX  
El senyor Antonio Bueno Rodríguez i la senyora María Blanca Blanquer Prats, secretaris de la comissió mixta prevista en la disposició transitòria 4.ª de l'Estatut d'Autonomia de la Comunitat Valenciana,  
CERTIFIQUEN  
Que en el Ple de la Comissió Mixta de Transferències del dia 16 de gener de 1995, es va prendre un acord sobre el traspàs a la Comunitat Valenciana de les funcions i els serveis en matèria de societats agràries de transformació, en els termes que s'expressen a continuació:  
A) Referència a les normes constitucionals, estatutàries i legals en què s'empara el traspàs  
L'article 148.1.7 de la Constitució espanyola estableix que les comunitats autònomes podran assumir competències en matèria d'agricultura i ramaderia, d'acord amb l'ordenació general de l'economia; i l'article 149.1.13 disposa que l'estat té competència exclusiva sobre les bases i la coordinació de la planificació general de l'activitat econòmica.  
En l'Estatut d'Autonomia de la Comunitat Valenciana, en l'article 34.1.4, relatiu a agricultura i ramaderia, s'estableix que, d'acord amb les bases i l'ordenació de l'activitat econòmica general i la política monetària de l'estat, correspon a la Generalitat Valenciana, en els termes del que es disposa en els articles 38, 131 i en els paràgrafs 11 i 13 de l'apartat 1 de l'article 149 de la Constitució, la competència exclusiva en aquesta matèria.  
Finalment, la disposició transitòria 4.ª de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, estableixen les normes que regulen les normes de traspàs de funcions i serveis de l'estat a la Generalitat Valenciana, com també el funcionament de la Comissió Mixta de Transferències.  
Sobre la base d'aquestes previsions normatives, escau fer el traspàs de funcions i serveis de l'administració de l'estat a la Comunitat Valenciana en matèria de societats agràries de transformació.  
B) Funcions de l'administració de l'estat que assumeix la Comunitat Valenciana i identificació dels serveis que es traspassen  
A l'empara dels preceptes esmentats, es traspassen a la Comunitat Valenciana, dins del seu àmbit territorial, les funcions següents que, en matèria de societats agràries de transformació, exerceix l'administració de l'estat i que estan atribuïdes al Ministeri d'Agricultura, Pesca i Alimentació a través de l'Institut de Foment Associatiu Agrari, en virtut dels reials decrets 2.572/1977, de 19 de setembre, i 1.776/1981, de 3 d'agost, i la resta de disposicions que hi concorden.  
a) Promoure les societats agràries de transformació.  
b) Programar cursos per a la formació adequada dels socis.  
c) Controlar el manteniment de l'activitat i les característiques pròpies de l'entitat com a societat agrària de transformació.  
e) Qualificar les societats agràries de transformació d'acord amb la normativa general establerta per l'estat.  
f) Ordenar la inscripció, per als efectes constitutius establerts en la legislació vigent, en el Registre de Societats Agràries de Transformació de la Comunitat Valenciana.  
g) Promoure davant la jurisdicció civil el procediment ordenat en el moment de la dissolució d'una societat agrària de transformació.  
La Comunitat Valenciana, una vegada qualificada i inscrita la societat en el corresponent Registre de Societats Agràries de Transformació de la Comunitat Valenciana, trametrà una còpia autenticada de la documentació al Registre General de Societats Agràries de Transformació, de l'Institut de Foment Associatiu Agrari.  
Així mateix, s'establiran per acord mutu el sistemes de col·laboració adequats que facen possible la coordinació adequada i la informació necessària entre l'Institut de Foment Associatiu Agrari i l'òrgan competent de la Comunitat Valenciana.  
C) Funcions i serveis que es reserva l'administració de l'estat  
Romandran en l'administració de l'estat les funcions següents que té legalment atribuïdes:  
a) Establir la normativa general sobre societats agràries de transformació.  
b) Mantenir el Registre General de Societats Agràries de Transformació.  
c) Ordenació dels registres.  
D) Béns, drets i obligacions que es traspassen  
No hi ha béns, drets i obligacions adscrits als serveis que es traspassen.  
E) Personal adscrit als serveis que es traspassen  
1. El personal adscrit als serveis traspassats i del qual es fa referència nominal en la llista adjunta número 1, passarà a dependre de la Comunitat Valenciana en els termes previstos legalment en l'Estatut d'Autonomia i la resta de normes aplicables en cada cas, en les mateixes circumstàncies que s'especifiquen en els expedientes de personal.  
2. El ministre d'Agricultura, Pesca i Alimentació notificarà a les persones interessades el traspàs tan aviat com el Govern aprove aquest acord mitjançant un reial decret. Així mateix, es trametrà als òrgans competents de la Comunitat Valenciana una còpia certificada de tots els expedients d'aquest personal traspassat i els certificats d'havers referits a les quantitats que han meritat durant 1995.  
F) Valoració definitiva de les càrregues financeres corresponents als serveis traspassats  
1. La valoració del cost efectiu que, en pessetes de 1990, correspon als mitjans adscrits als serveis traspassats a la Comunitat Valenciana puja a 87.457.648 pessetes.  
2. El finançament, en pessetes de 1995, que correspon al cost efectiu anual dels mitjans que es traspassen es detalla en la llista adjunta número 2.  
3. El cost efectiu que figura detallat en els quadres de valoració de la llista número 2 es finançarà de la manera següent:  
Transitòriament, fins que el cost efectiu es compute a fi de revisar el percentatge de participació de la Comunitat Valenciana en els ingressos de l'estat, el cost total es finançarà, mitjançant la consolidació en la secció 32 dels pressupostos generals de l'estat dels crèdits relatius als diferents components del dit cost, pels imports que es determinen, susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què fa referència el paràgraf anterior, respecte del finançament dels serveis traspassats, seran objecte de regulació en el moment de tancament de l'exercici econòmic, mitjançant la presentació dels comptes i els estats justificatius corresponents davant una comissió de liquidació que es constituirà en el Ministeri d'Economia i Hisenda.  
G) Documentació i expedients dels serveis que es traspassen  
1. L'institut de Foment Associatiu Agrari, en el termini de tres mesos a partir de l'entrada en vigor d'aquest acord, facilitarà a la Generalitat Valenciana totes les dades que calga per a la creació i posada al dia del Registre de Societats Agràries de Transformació de la Comunitat Valenciana.  
Amb aquesta finalitat, trametrà una còpia de tots els expedients que tinga relatius a societats agràries de transformació situades i amb l'àmbit territorial dins de la Comunitat Valenciana, i també els que fan referència als grups sindicals de colonització ubicats al territori esmentat que hagen complit el tràmit d'adaptació previst en la disposició transitòria segona del Reial Decret 1.776/1981, de 3 d'agost.  
2. Els expedients en tramitació relatius a societats agràries de transformació que estiguen pendents de resolució definitiva abans de la data d'efectivitat d'aquest acord de traspàs, es lliuraran a la Comunitat Valenciana perquè hi decidisca, d'acord amb el que es disposa en l'article vuité del Reial Decret 4.015/1982, de 29 de desembre.  
H) Data d'efectivitat dels traspassos  
El traspàs de funcions i serveis objecte d'aquest acord tindrà efectivitat a partir del dia 1 de març de 1995.  
I perquè conste, expedim aquest certificat.  
Madrid, 16 de gener de 1995.- Els secretaris de la Comissió Mixta, Antonio Bueno Rodríguez i María Blanca Blanquer Prats.


Còpia Permalink ELI